**Najčastejšie kladené otázky (FAQ) k výzve na predkladanie ŽoNFP na podporu poskytovania nových a existujúcich sociálnych služieb, zariadení starostlivosti o deti do troch rokov veku dieťaťa a sociálnoprávnej ochrany detí a sociálnej kurately v zariadeniach na komunitnej úrovni, kód výzvy: IROP-PO2-SC211-2021-78**

**Otázka č. 1:** Prosím o usmernenie k PPP č. 25 Podmienka podpory zariadenia sociálnych služieb, zariadení starostlivosti o deti do troch rokov veku dieťaťa a zariadenia SPODaSK na komunitnej úrovni – konkrétne bod 1. Podporený objekt v oblasti sociálnych služieb a zariadení starostlivosti o deti do troch rokov veku dieťaťa musí byť včlenený do bežnej zástavby obce a primerane vzdialený od iného objektu, v ktorom sa poskytuje sociálna služba; podporený objekt v oblasti SPODaSK musí byť včlenený do bežnej zástavby obce a primerane vzdialený od iného objektu, v ktorom sa zabezpečuje výkon opatrení SPODaSK .

Prosíme bližšie špecifikovať, čo znamená formulácia „podporený objekt v oblasti sociálnych služieb musí byť včlenený do bežnej zástavby obce a primerane vzdialený od iného objektu, v ktorom sa poskytuje sociálna služba“.

Žiadateľ uvažuje o vytvorení novej pobytovej sociálnej služby, ktorá by sa poskytovala v dvoch samostatných objektoch (podmienka kapacitného zabezpečenia objektov sociálnych služieb bude dodržaná – predmetom projektu je výstavba 2 typizovaných bungalovov s kapacitou max. 6 miest), ktoré by poli umiestnené na parcele, kde už v súčasnosti je umiestnený objekt, v ktorom sa poskytuje sociálna služba. Parcela sa nachádza v bežnej zástavbe obce.

Bude vyššie špecifikovaný projekt spĺňať podmienku č. 25 výzvy?

**Odpoveď:** Včlenenie do bežnej zástavby a primeraná vzdialenosť objektov od seba predpokladá, že na jednom pozemku, resp. parcele nesmie byť viac objektov. Objekt nie je možné v takomto prípade vnímať bez jeho previazania na pozemok a parcelu.

Podľa popisu je zrejmé, že žiadateľ má záujem postaviť na jednej parcele tri bungalovy s kapacitou každý po 6 miest. Tým, že je to plánované na jednom pozemku, tak to nie je možné vnímať ako primeranú vzdialenosť. Zároveň by na jednom mieste – pozemku a parcele bola služba s kapacitou 18 miest v troch objektoch, čo nie je v súlade s požiadavkami na komunitné služby. Primeraná vzdialenosť od iného objektu sa myslí, že zariadenia nesmú byť umiestnené na vedľajších parcelách, ktoré majú spoločnú hranicu.

**Otázka č. 2:**

A)Je možné v rámci jedného objektu zariadenia SS kombinovať službu **„Zariadenie núdzového bývania“** (oblasť sociálnych služieb 1) so službou **„Denný stacionár“** (oblasť sociálnych služieb 3)?

B) Je možné v rámci jedného objektu zariadenia SS kombinovať službu „**Zariadenie núdzového bývania“**  (oblasť sociálnych služieb 1) so službou **„Odľahčovacia služba“**?

C) Je možné v rámci jedného objektu zariadenia SS kombinovať službu **„Zariadenie núdzového bývania“** (oblasť sociálnych služieb 1) so službou **„Špecializované zariadenie - týždenná forma“** (oblasť sociálnych služieb 3)?

**Odpoveď:** Zariadenie núdzového bývania je druh sociálnej služby poskytovanej podľa §29 zákona o sociálnych službách, ktorý sa poskytuje fyzickej osobe podľa §2 ods. 2 pism. g) zákona o sociálnych službách. To znamená, že sa poskytuje výhradne fyzickej osobe, ktorá je ohrozená správaním iných fyzických osôb alebo, ak sa stala obeťou správania iných fyzických osôb. §29 ods. 2 uvádza ďalej nasledovné: „Ak je potrebné chrániť život a zdravie fyzickej osoby v nepriaznivej sociálnej situácii podľa §2 ods. 2 písm. g), zabezpečuje sa v zariadení núdzového bývania **utajenie miesta jej ubytovanie a jej anonymita.** To platí aj vtedy, ak  fyzická osoba v nepriaznivej sociálnej situácii podľa §2 ods. 2 písm. g) požiada zariadenie núdzového bývania o utajenie svojej totožnosti v súvislosti s pobytom v tomto zariadení na účely ochrany jej súkromia a rodinného života.“

Z uvedeného vyplýva, že zariadenie núdzového bývania, ako špecifickú službu  so zameraním na ochranu života a zdravia jej prijímateľov (často na utajenom mieste a so zachovaním anonymity), nie je vhodné a možné kombinovať s iným druhmi ambulantných alebo pobytových foriem sociálnych služieb vrátane odľahčovacej služby, denného stacionára alebo špecializovaného zariadenia. Touto kombináciou by mohol byť ohrozený život alebo zdravie prijímateľov zariadenia núdzového bývania.

**Otázka č. 3:** Ako si máme vysvetliť spojenie „služby na komunitnej báze“ v rámci aktivity b) rekonštrukcia, rozširovanie a modernizácia stavebných objektov existujúcich zariadení, ktoré už poskytujú a zabezpečujú služby na komunitnej báze?

Prípadne či nám viete odporučiť dokument, ktorý by toto spojenie vysvetľoval.

Prevádzkujeme zariadenie pre seniorov, ktoré ešte neprešlo deinštitucionalizáciou a preto by sme radi vedeli či sa môžeme zapojiť do aktivity „b) rekonštrukcia, rozširovanie a modernizácia stavebných objektov existujúcich zariadení, ktoré už poskytujú a zabezpečujú služby na komunitnej báze“ ?

**Odpoveď:**

1) Dokument na ktorý sa výzva odvoláva „Národné priority rozvoja sociálnych služieb na roky 2021 – 2030“. Dokument nájdete na stránke MPSVR SR.

2) Nie. Predmetom podpory sú zariadenia, ktoré spĺňajú podmienky poskytovania služieb na komunitnej úrovni t. z. že nie sú inštitucionalizované.

**Otázka č. 4:** V rámci výzvy sú oprávnenými žiadateľmi aj neziskové organizácie. V rámci podmienky č. 21 sa uvádza: *V prípade, že súčasťou projektu je vznik nového poskytovateľa sociálnej služby a/alebo novej sociálnej služby na komunitnej úrovni (v súlade s prílohou č. 10 výzvy), nový poskytovateľ sociálnej služby a/alebo nová sociálna služba musia byť zaregistrovaní v registri poskytovateľov sociálnych služieb najneskôr do termínu ukončenia prvého monitorovaného obdobia udržateľnosti projektu.*

Otázka: Môže byť oprávneným žiadateľom aj novovzniknutá nezisková organizácia, tzn. je oprávnenosť žiadateľa nejakým spôsobom podmienená, napr. dĺžkou existencie žiadateľa?

**Odpoveď:** Môže byť oprávnená. Dĺžka existencie nie je vo výzve stanovená.

**Otázka č. 5:** Ak novovzniknutá nezisková organizácia môže byť oprávneným žiadateľom, akým spôsobom sa bude vyhodnocovať hodnotiace kritérium 4.3 Finančná udržateľnosť projektu, ktoré je súčasťou Prílohy\_6b\_Hodnotiace kritériá, tzn. ukazovatele hodnotenia finančnej situácie žiadateľa? V prípade, kedy novovzniknutá organizácia je založená v roku 2021 a nedisponuje žiadnou účtovnou závierkou.

**Odpoveď:** Odpoveď: Subjekt zostaví mimoriadnu, alebo priebežnú účtovnú závierku. Je viacero typov závierok záverečná, konsolidovaná, mimoriadna, priebežná... atď.

**Otázka č. 6:** V prípade, že žiadateľom bude nezisková organizácia, môže byť predmetom projektu zriadenie/vznik nového zariadenia starostlivosti o deti do troch rokov veku dieťaťa?

**Odpoveď:** Môže. Pri dodržaní podmienok poskytnutia príspevku.

**Otázka č. 7:** Chcela by som sa informovať ohľadom podmienky kapacitného zabezpečenia- chcem si overiť či v prípade žiadania NFP na výstavbu nového domova sociálnych služieb (disponujeme stavebným povolením aj potvrdením MPSVaR o súlade projektu so zákonom o sociálnych službách službách) platí obmedzenie uvedene v podmienke 23- maximálna kapacita 12 miest v jednom objekte. V prílohe c. 10 je zoznam sociálnych služieb na ktoré sa nevzťahuje podmienka kapacitného zabezpečenia, kde DSS patria. Mam to chápať že ten limit sa na to nevzťahuje?

Mame naprojektovanú kapacitu 80 miest.

**Odpoveď**: Príloha č. 10 výzvy obsahuje zoznam druhov sociálnych služieb, ktoré sú oprávnené v rámci výzvy podporiť. Podmienka poskytnutia príspevku maximálnej kapacity sa vzťahuje aj na DSS, ak sa jedná o sociálnu službu spojenú s celoročným bývaním.

**Otázka č.8:** Potrebujeme vyplniť formuláre pre finančnú analýzu, ale priamo sme ich nenašli ako príloha k výzve. Správne chápeme, že formuláre vyplnenie finančnej analýzy pre projekty v rámci tejto výzvy sú súčasťou Metodického usmernenia RO pre IROP č. 5 pre vypracovanie finančnej analýzy projektov?

https://www.mpsr.sk/index.php?navID=1197&navID2=1197&sID=67&id=13725

**Odpoveď:** Áno je to tak, posledná verzia 2.4.

**Otázka č.9:** V rámci podmienky č. 3 "Podmienka, že žiadateľ ani jeho štatutárny orgán, ani žiadny člen štatutárneho orgánu, ani prokurista/i, ani osoba splnomocnená zastupovať žiadateľa v konaní o ŽoNFP neboli právoplatne odsúdení za trestný čin korupcie, za trestný čin poškodzovania finančných záujmov Európskej únie, za trestný čin legalizácie príjmu z trestnej činnosti, za trestný čin založenia, zosnovania a podporovania zločineckej skupiny, alebo za trestný čin machinácie pri verejnom obstarávaní a verejnej dražbe" máme prikladať prílohu buď výpis z registra trestov alebo udelenie súhlasu pre výpis z registra trestov.

V tomto prípade máme otázku:

V rámci nášho projektu bude žiadateľom obec. Správne chápeme, že starosta obce neprikladá ani výpis z registra trestov ani udelenie súhlasu pre výpis z registra trestov?

Zároveň sa chcem opýtať, nakoľko zákon č. 180/2014 Z. z. pojednáva o voľbách a úlohe starostu, správne chápeme, že podmienka sa teda na obec nevzťahuje? A starosta akurát podpisuje čestné vyhlásenie vo formulári žiadosti o NFP?

**Odpoveď:** áno. V metodike je uvedené, že podmienka sa nevzťahuje na organizácie, pri ktorých práva a povinnosti zmluvných vzťahov štatutárnych orgánov, resp.

spôsob vymenovania upravuje osobitný predpis (zákon o štátnej službe, zákon o výkone prác vo verejnom záujme, § 4 a § 22 kompetenčného zákona, zákon č. 180/2014 Z. z. o podmienkach výkonu volebného práva a o zmene a doplnení niektorých zákonov v znení neskorších predpisov).

K druhej časti je odpoveď áno, žiadateľ v zmysle PpŽ vypĺňa len ČV. Organizácie, pri ktorých práva a povinnosti zmluvných vzťahov štatutárnych orgánov, resp. spôsob vymenovania upravuje osobitný predpis (zákon o štátnej službe, zákon o výkone prác vo verejnom záujme, § 4 a § 22 kompetenčného zákona, zákon č. 180/2014 Z. z. o podmienkach výkonu volebného práva a o zmene a doplnení niektorých zákonov v znení neskorších predpisov) žiadate:

**Formulár ŽoNFP - tab. 15 Čestné vyhlásenie žiadateľa**, že všetci členovia štatutárneho orgánu žiadateľa a osoba splnomocnená zastupovať žiadateľa v konaní o ŽoNFP neboli právoplatne odsúdení za trestný čin korupcie, za trestný čin poškodzovania finančných záujmov ES, za trestný čin legalizácie príjmu z trestnej činnosti, za trestný čin založenia, zosnovania a podporovania zločineckej skupiny alebo za trestný čin machinácií pri verejnom obstarávaní a verejnej dražbe[[1]](#footnote-1)

**Otázka č.10:** Je oprávnenou aktivitou nákup motorového vozidla ako náhrada technicky nespôsobilého vozidla, poskytujúceho terénnu sociálnu službu:

- stravovania v rodinnom prostredí. Ide o terénnu sociálnu službu, zabezpečujúcu rozvoz stravy sociálne odkázaným seniorom do miesta ich bydliska.

- domácej opatrovateľskej služby, navýšenie poskytovania tejto služby pre ďalších klientov.

**Odpoveď:** Podľa popisu ide o službu jedáleň §58 ods. 2., ktorá sa nenachádza v prílohe č. 10. Preto výdavky pre túto službu nie sú oprávnené.

Áno. Opatrovateľská služba patrí medzi oprávnené druhy sociálnej služby na podporu.

**Otázka č.11:** Žiadateľ je zriaďovateľom zariadenia sociálnych služieb, ktoré v súčasnosti už poskytuje sociálne služby. Realizáciou projektu vznikne nová sociálna služba. Je možné túto novú sociálnu službu zaregistrovať pod existujúceho poskytovateľa – existujúce zariadenie SS, alebo je potrebné novú službu registrovať pod nové zariadenie SS (t.j. nové zariadenie by sa muselo registrovať do Registra poskytovateľov SS pod novým IČO)?

**Odpoveď:** Otázka nie je jasná. Poskytovateľ môže registrovať koľko druhov sociálnych služieb chce/potrebuje v zmysle prílohy č. 10 výzvy. Nie je nutné vytvárať nového poskytovateľa sociálnych služieb. VUC registruje druhy služby a jeden poskytovateľ ich môže poskytovať viac. Čiže ak je žiadateľ aj poskytovateľ služby a chce si zaregistrovať novy druh, tak legislatívne tomu nič nebráni.

**Otázka č.12:** V dokumentácii k výzve, v podmienke č.23 „Podmienky kapacitného zabezpečenia objektov sociálnych služieb, zariadení starostlivosti o deti do troch rokov veku dieťaťa a objektov SPODaSK spojených s bývaním“ sa uvádza nasledovné:

*Podmienkou kapacitného zabezpečenia objektov zariadení je podpora novovzniknutých ale aj existujúcich zariadení starostlivosti o deti do troch rokov veku dieťaťa, ktoré sú zamerané na poskytovanie služby na podporu zosúlaďovania rodinného života a pracovného života a služby pomoci pri osobnej starostlivosti o dieťa v systéme sociálnych služieb, pričom maximálna kapacita týchto zariadení je 20 miest v jednom objekte.*

Žiadateľ plánuje zriadiť zariadenie starostlivosti o deti do troch rokov veku dieťaťa v budove, v ktorej sa aktuálne nachádza súkromná škôlka. Do maximálnej kapacity zariadenia v ,,jednom objekte“ sa započítavajú aj súčasné kapacity materskej školy, ktorá sa nachádza v tejto budove, alebo sa započítavajú kapacity v rámci jedného objektu len na úrovni Žiadateľa?

**Odpoveď:** Podmienka kapacitného zabezpečenia objektov zariadení starostlivosti o deti do troch rokov veku dieťaťa v počte 20 miest v jednom objekte sa vzťahuje na zariadenie starostlivosti o deti do troch rokov veku. Nezapočítavajú sa kapacity súčasnej materskej školy. Započítava sa kapacita daného zariadenia jaslí, ktoré môže mať max. 20 miest.

**Otázka č.13:** Je v rámci výzvy možné žiadať NFP aj na výstavbu Denného stacionáru pre občanov, ktorí dovŕšili dôchodkový vek, nakoľko na stránke máte výzvu zverejnené len oblasťou Sociálne služby – JASLE <https://www.mpsr.sk/aktualne/aktualne-vyzvy-irop-podla-oblasti/10970/>

**Odpoveď:** Príloha č. 10 výzvy uvádza druhy sociálnej služby, ktoré sú oprávnené v rámci výzvy. Denný stacionár podľa § 40 zákona č. 448/2008 zákona o sociálnych službách je oprávnený druh sociálnej služby v rámci výzvy.

**Otázka č.14:**

1) Je oprávneným žiadateľom novovzniknutá mimovládna organizácia?

**Odpoveď:** Z otázky nie je zrejmé o akú mimovládnu organizáciu ide. Vo všeobecnosti v rámci podmienky poskytnutia príspevku č. 1 – právna forma uvádza medzi oprávnených žiadateľov aj inú osobu bez cieľa dosahovania zisku - neverejný poskytovateľ/zriaďovateľ sociálnej služby - cirkev a náboženská spoločnosť a právnická osoba, ktorá odvodzuje svoju právnu subjektivitu od cirkví a náboženských spoločností, občianske združenie, nezisková organizácia**.**

2.) V rámci oprávnenej aktivity c) zriaďovanie a výstavba nových stavebných objektov zariadení sociálnych služieb je možné realizovať oprávneným žiadateľom prestavbu existujúceho rodinného domu na denný stacionár?

**Odpoveď:** Výzva neobmedzuje typ stavby, ktorá môže byť predmetom podpory. Denný stacionár je oprávnený druh sociálnej služby na podporu z výzvy.

3.) Právoplatné stavebné povolenie stačí predložiť v rámci výzvy na doplnenie, alebo musí byť ku dňu vystavené najneskôr ku dňu podania ŽoNFP?

**Odpoveď:** Právoplatné stavebné povolenie stačí predložiť v čase klarifikácie.

**Otázka č.15:** Vo výzve sme nenašli, či sú nejaké obmedzenia pre dĺžku doby realizácie projektu. Správne chápeme, že v rámci výzvy nie je stanovená ani maximálna ani minimálna doba realizácie projektu?

**Odpoveď:** Áno. V časti 3.7 Časová oprávnenosť realizácie projektu.

V rámci výzvy nie je stanovená maximálna ani minimálna dĺžka realizácie projektu, pri dodržaní časovej oprávnenosti výdavkov projektu, ktorá je uvedená v Príručke pre žiadateľa - Príloha č. 2a: Pravidlá oprávnenosti výdavkov pre IROP, časť 2.3 Časová oprávnenosť výdavku.

**Otázka č.16:** V rámci projektu ako podpornú dokumentáciu by sme mali predložiť ako podklady k rozpočtu aj stavebný rozpočet resp. prieskum trhu.

V tejto súvislosti máme otázky:

1. Ceny za interiérové zariadenie a motorové vo výkaze výmer zodpovedá trhovým cenám. Projektant si spravil vlastný prieskum trhu pre určenie predpokladanej hodnoty zákazky. V tomto prípade môžu tieto položky ostať v stavebnom rozpočte? A nemusíme dokladovať prieskum trhu pre určenie výšky týchto výdavkov? Ako podporná dokumentácia stačí stavebný rozpočet?

2. Alebo je potrebné tieto položky dať mimo stavebného rozpočtu a určiť výšku týchto výdavkov osobitnými prieskumami trhu?

**Odpoveď:** V prípade prípravy rozpočtu je potrebné rozdeliť, na položky mimo stavebného rozpočtu treba predložiť prieskum.

**Otázka č.17:** Je oprávnenou aktivitou vytvorenie priestoru v komunitnom centre, ktoré bude slúžiť na osobnú hygienu? V rámci tohto priestoru by boli oprávnenými výdavkami výdavky na obstaranie sprchovacích kútov a automatických práčok. Priestor by bol súčasťou novopostaveného komunitného centra.

**Odpoveď:** Komunitné centrum musí spĺňať požiadavky na vybavenie priestoru hygienickými zariadeniami – toalety a umývadla. Zákon však neuvádza a neumožňuje v komunitnom centre prevádzkovať úlohy strediska osobnej hygieny a práčovne.

**Otázka č.18:** Je oprávnenou aktivitou a oprávnenými výdavkami okrem stavebnej rekonštrukcie budovy aj obstaranie nového interiérového vybavenia ( kovové postele, kovové skrine, stoly, stoličky, výmena spŕch a pod. )?

**Odpoveď:** Otázka nie je jasná. Medzi oprávnené výdavky patri aj interiérové vybavenie zariadenie. Avšak z otázky nie je jasné o aký druh zariadenia ide. Zoznam oprávnených druhov zariadenia a ich kombinácia je prílohou č. 10 výzvy.

**Otázka č.19:** V rámci výzvy sa prikladá aj doklad o spolufinancovaní projektu ako príloha.

Žiadateľom v rámci nášho projektu bude obec a budú prikladať výpis z uznesenia zastupiteľstva o schválení spolufinancovania. V tejto súvislosti sa chceme opýtať:

Nakoľko nemáme ešte presný rozpočet, v uznesení musí byť presná suma, ktorá vychádza z rozpočtu projektu? Ak v uznesení zastupiteľstva bude vyššia schválená suma na spolufinancovanie oproti rozpočtu projektu, je to tak v poriadku?

**Odpoveď:** V zmysle PpŽ žiadateľ predkladá:

* **uznesenie (výpis z uznesenia) zastupiteľstva** **obce/mesta/kraja** o tom, že zastupiteľstvo schvaľuje:
* predloženie ŽoNFP za účelom realizáciu projektu „...názov projektu.....realizovaného v rámci výzvy.....“, ktorého ciele sú v súlade s platným územným plánom obce/mesta/kraja a platným programom rozvoja obce/mesta/kraja;
* zabezpečenie realizácie projektu v súlade s podmienkami poskytnutia pomoci;
* zabezpečenie finančných prostriedkov na spolufinancovanie realizovaného projektu vo výške ……(uviesť sumu rozdielu celkových oprávnených výdavkov projektu a  žiadaného NFP v súlade s podmienkami poskytnutia pomoci)[[2]](#footnote-2)[1];
* zabezpečenie financovania prípadných neoprávnených výdavkov z rozpočtu obce/mesta/kraja,

RO pre IROP akceptuje aj vyššiu sumu.

**Otázka č.20:** Oprávnenosť/neoprávnenosť projektového zámeru spočívajúceho v nákupe osobného automobilu pre detské jasle (v zmysle §32 b zákona č.448/2008 Z.z. Zariadenie starostlivosti o deti do troch rokov veku dieťaťa), ktorých zriadenie bolo podporené z EŠIF a v súčasnosti je projekt v realizácii. Predmetom projektu však bola len výstavba zariadenia a jeho interiérové/exteriérové vybavenie. Auto by slúžilo buď na:

* 1.) dovoz stravy z iného zariadenia alebo
* 2.) prevoz detí na vystúpenia, divadelné predstavenia, výstavy, knižnica, výlety a podobne, vývoz recyklovateľného materiálu na zberný dvor, prevoz nákupu dezinfekčných prostriedkov, stravy, ovocia, zeleniny, prevoz detí na lekcie plávania, deti s diagnózou prevoz na terapie resp. v prípade úrazu k lekárovi ap.
* V rámci špecifického cieľa 2.1.1 IROP je pre túto výzvu oprávnený aj typ aktivity e: Investovanie do materiálno-technického vybavenia zariadení, vrátane motorových vozidiel pri zriaďovaní zázemia pre terénne služby a výkonu opatrení SPODaSK v prirodzenom rodinnom, náhradnom rodinnom prostredí a otvorenom prostredí;

Je tento  projektový zámer v súlade s uvedeným typom aktivity, teda je samostatne oprávnený na financovanie z uvedenej výzvy?

**Odpoveď:** V prípade budovania zariadenia starostlivosti o dieťa do troch rokov veku je vhodné použiť typ aktivity d) uvedenej vo výzve. V prípade, že predmetom bude aj nákup automobilu žiadateľ doplní pre tento výdavok taktiež do typu aktivity d).

**Otázka č.21:** Žiadateľ chce poskytovať oprávnené sociálne služby v súlade s prílohou č.10 Domov sociálnych služieb, Špecializované zariadenie, Zariadenie opatrovateľskej služby. Je nejako limitovaná celková kapacita takéhoto zariadenia (plánuje cca 60 spolu).

**Odpoveď:** Menované druhy služieb je možné kombinovať, avšak musia spĺňať podmienku maximálne kapacity 12 miest v jednom objekte a do 6 miest v jednej bytovej jednotke. Zariadenia spojené s bývaním či už z celoročným alebo týždenným pobytom musia dodržať kapacitu stanovenú vo výzve. Zároveň si dovoľujeme upozorniť, že DSS ako celoročnú sociálnu službu nie je možné už registrovať od roku 2014.

**Otázka č.22:** Chcela by som sa opýtať, či je v rámci tejto výzvy oprávnená kombinácia služieb denný stacionár + opatrovateľská služba (poskytované v objekte, v ktorom sa realizujú aj zdravotnícke služby v súlade s podmienkami Úradu verejného zdravotníctva).

**Odpoveď:** Áno tieto služby je možné kombinovať. Predpokladáme, že ide o terénnu opatrovateľskú službu (resp. jej zázemie) a nie zariadenie opatrovateľskej služby.

**Otázka č.23:** Doklad o zabezpečení spolufinancovania projektu (žiadateľom bude obec, preto priložíme uznesenie zastupiteľstva o schválení spolufinancovania). Musíme dané dokumenty priložiť už v čase podania žiadosti o NFP (ŽNFP) alebo ich stačí doložiť dodatočne v rámci vyzvania na doplnenie počas administratívnej kontroly ŽNFP?

**Odpoveď**: V Príručke pre žiadateľa v kap. 4.1.1 Administratívne overenie ŽoNFP je uvedené:

Výzvu na doplnenie chýbajúcich náležitostí ŽoNFP, možnosť tzv. klarifikácie, na základe ktorej môže žiadateľ v určenej lehote odstrániť nedostatky dokumentácie ŽoNFP je možné využiť v prípade:

- neúplne zadaných údajov v ŽoNFP a jej prílohách, neúplných príloh;

- chýbajúcich príloh ŽoNFP, resp. nesprávnej formy predkladaných príloh;

- nesprávne vypracovanej časti dokumentácie ŽoNFP (príloh) v zmysle výzvy na predkladanie ŽoNFP a Príručky pre žiadateľa z hľadiska štruktúry, detailnosti alebo rozsahu príslušnej časti dokumentácie ŽoNFP (príloh);

- vzájomného nesúladu údajov v rôznych častiach dokumentácie ŽoNFP;

- zrejmých chýb v počítaní a písaní v dokumentácii ŽoNFP.

**Otázka č.24:**

1. Doklad o zabezpečení spolufinancovania projektu (žiadateľom bude obec, preto priložíme uznesenie zastupiteľstva o schválení spolufinancovania)
2. Doklad preukazujúci, že projekt je oprávnený z hľadiska plnenia požiadaviek v oblasti posudzovania vplyvov na životné prostredie
3. Doklad preukazujúci oprávnenosť z hľadiska súladu s požiadavkami v oblasti dopadu plánov a projektov na územia patriace do európskej sústavy chránených území NATURA 2000

**Ak je možné tieto dokumenty doložiť v rámci vyzvania na doplnenie počas administratívnej kontroly, môžu byť tieto prílohy aj s dátumom po podaní ŽNFP?**

**Odpoveď**: V prípade chýbajúcich príloh ŽoNFP žiadateľ bude vyzvaný na doplnenie predmetných príloh. Žiadateľ nedostatky odstráni v stanovenom termíne v zmysle výzvy na doplnenie.

**Otázka č.25:** Je v rámci predmetnej výzvy limitovaná celková kapacita, resp. existuje maximálna kapacita pri poskytovaní sociálnej služby Zariadenie pre seniorov?

**Odpoveď**: Zariadenie pre seniorov je pobytová sociálna služba na ktorú sa vťahuje podmienka č. 23 Podmienka kapacitného zabezpečenia objektov sociálnych služieb, zariadení starostlivosti o deti do troch rokov veku dieťaťa a objektov SPODaSK spojených s bývaním kde je uvedené: „Podmienkou kapacitného zabezpečenia objektov je podpora objektov sociálnych služieb spojených s bývaním s maximálnou kapacitou 12 miest v jednom objekte s maximálnou kapacitou 6 miest v jednej bytovej jednotke“.

1. Žiadateľ predkladá podľa vzoru SČV, ktorý je uvedený v prílohe č.3b PpŽ. [↑](#footnote-ref-1)
2. [1] Výšku je potrebné uvádzať ako číselnú hodnotu výšky spolufinancovania (t.j. **nie je postačujúce** percentuálne uvedenie, napr. v znení 5% z predloženého projektu), [↑](#footnote-ref-2)